 NA PSCU RAIS Uhuru Kenyatta na mwenzake Felix Tshisekedi jana Ijumaa katika Ikulu ya Nairobi walitia saini mkataba wa DR Congo kujiunga na Jumuiya ya Afrika Mashariki. Kutiwa saini kwa mkataba huo kunafuatia hatua ya DR Congo kuingia EAC kama mwanachama wa saba wakati wa Mkutano wa Viongozi wa Jumuiya ya Afrika Mashariki wa 19 uliofanyika kwa njia ya mtandao mnamo Machi 29, 2021 ukiongozwa na Rais Kenyatta. Akiikaribisha DR Congo katika Jumuiya hiyo, Rais Kenyatta alisema hatua ya kuwa na mwanachama mpya itafungua nafasi ya kupanua biashara na ushirikiano. “Kuingia kwa DRC kumeifanya idadi ya watu katika Jumuiya yetu kuwa takriban milioni 300 na pato letu la jumla kuwa dola bilioni 250,” akasema Rais Kenyatta. Kiongozi huyo wa taifa la Kenya aliongeza kusema kwamba kujiunga kwa DR Congo kuwa mwanachama wa Jumuiya ya Afrika Mashariki pia kutaimarisha uwezo wa kiuchumi na ushindani wa Jumuiya ya EAC barani na vile vile kimataifa. “Kwa ndugu na rafiki yangu Rais Tshishekedi na wananchi wa DRC, tunawakaribisha kwenye Baraza la Forodha la Jumuiya ya Afrika Mashariki na Soko la Pamoja la Jumuiya ya Afrika Mashariki. Hizi mbili ndizo nguzo za kipekee za jumuiya yetu na msingi ambao maslahi ya kijamii, kisiasa, kibiashara, uwekezaji na kiuchumi yanasimama,” Rais Kenyatta alisema. Rais Kenyatta, ambaye pia ni mwenyekiti wa Jumuiya ya Afrika Mashariki, alidokeza kuwa kutia saini ya kujiunga na EAC kunaiwezesha DRC kujiunganisha mara moja na miongozo, masharti na sera za ukanda wa EAC. Alisema kutokana na hatua hiyo, vikwazo vyote vya kibiashara na vizuizi katika usafirishaji wa mtaji, bidhaa, huduma na watu vimeondolewa mara moja na kuongeza kuwa baada ya muda usio mrefu, kutakuwepo na ongezeko kubwa la biashara miongoni mwa mataifa ya EAC. Kutokana na hilo, Rais Kenyatta alitoa himizo kwa DR Congo kuhitimisha mchakato uliosalia kuambatana na katiba yake ili kuwasilisha hati za uidhinishaji ndani ya kipindi cha miezi sita kama inavyohitajika. Rais Kenyatta alihakikishia DRC kuwa Jumuiya ya EAC itatayarisha pia utaratibu wa kuiwezesha kuidhinisha haraka iwezekanavyo kuingia katika michakato wa Makubaliano ya Eneo Huria la Biashara ya Bara la Afrika (AfCFTA). “Kama ilivyokubaliwa na mataifa washirika wa EAC, wasilisho la pamoja la EAC litaimarisha sauti yetu ndani ya AfCFTA,” Rais Kenyatta alisema. Alimpongeza Rais Yoweri Kaguta Museveni wa Uganda kutokana na bidii ambayo amedumisha kutafuta uungwaji mkono na mataifa wanachama ili kuishirikisha DRC kwenye Jumuiya ya Afrika Mashariki. Kwa upande wake, Rais Tshishekedi alisema hatua ya DRC ya kujiunga na EAC ni kutimia kwa ndoto ya viongozi waanzilishi wa taifa lake zaidi ya miaka 60 iliyopita, na kuongeza kwamba hiyo inaadhimisha utaratibu mpya wa sera za kigeni na kiuchumi wa taifa lake. “Jamhuri ya Kidemokrasia ya Congo itatekeleza wajibu wake katika Jumuiya ya Afrika Mashariki kikamilifu ili baadaye iwe thabiti zaidi na yenye maendeleo,” akasema Rais Tshisekedi. Rais Museveni na mwezake wa Rwanda Paul Kagame na pia Katibu Mkuu wa Jumuiya ya Afrika Mashariki Dkt Peter Mutuku Mathuki na Waziri wa Ustawi wa Viwanda na Biashara Betty Maina ambaye anashikilia kwa muda masuala ya Afrika Mashariki walizungumza kwenye hafla hiyo. Rais Museveni alisistiza umuhimu wa ushirikiano huku akisema unaongeza kasi maendeleo kupitia soko pana la bidhaa pamoja na kuboresha usalama wa kanda. Kiongozi huyo wa Uganda aliongeza kwamba ushirikiano wa mataifa ya bara la Afrika ni rahisi kwa sababu ya jamii inayofanana ikiwemo katika lugha kinyume na bara la Ulaya ambapo kizuizi cha lugha ni tatizo kubwa. Rais Kagame aliipongeza DRC kwa kujiunga na Jumuiya ya Afrika Mashariki na akaahidi kushirikiana kwa karibu na mataifa yote wanachama kuimarisha ushirikiano. Viongozi hao wa Mataifa wanachama wa EAC walikamilisha hafla hiyo, ambayo pia ilihudhuriwa na washirika wa kimaendeleo na waakilishi wa sekta ya kibinafsi, kwa kuzindua ramani mpya ya Jumuiya ya Afrika Mashariki. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  